দুর্গার সাজে পুরুষ! বৈষম্য কমাতে ব্যতিক্রমী ভাবনা আসানসোলে

ওয়েব ডেস্ক: পুজোর (Durga Puja) আবহে যখন শহর জুড়ে সাজসজ্জার প্রস্তুতি তুঙ্গে, তখন আসানসোলের (Asansol) বার্নপুরের পূর্ণিয়া তলাব এলাকায় সকলের নজর কাড়ল এক অনন্য দৃশ্য। এখানে মা দুর্গার রূপ (Attire Of Devi Durga) ধারণ করে তাক লাগালেন এক পুরুষ। এর জেরেই খবরের শিরোনামে উঠে এল সুমন চৌধুরী নামে এক সমাজসচেতন ব্যক্তির নাম। তবে এটি কেবল একটি সাজ নয়, এর মধ্য দিয়ে তিনি রূপান্তরকামীদের প্রতি সম্মান ও সহমর্মিতার বার্তা ছড়িয়ে দিলেন।

সুমন চৌধুরী জানিয়েছেন, সমাজে রূপান্তরকামীরা (Transformatives) এখনও নানা ধরনের বৈষম্য ও অবহেলার শিকার হন। অনেকেই তাঁদের ভিন্ন চোখে দেখেন, কখনও কখনও অসুরের মতো আচরণ করেন। এই মানসিকতা বদলানো দরকার। সেই বার্তা ছড়িয়ে দিতে তিনি গত আট বছর ধরে মা দুর্গা, রাম সহ বিভিন্ন দেবতার রূপ ধারণ করছেন। এবারও তিনি মা দুর্গার সাজে সজ্জিত হয়ে সবাইকে সচেতন করলেন, সমাজের সকল মানুষের উচিত রূপান্তরকামীদের সম্মান করা, তাদের পাশে দাঁড়ানো।

আরও পড়ুন: পঞ্চমীতে বোধন! ৫০০ বছরের প্রাচীন মাটির পটে হয় নদিয়ার এই পুজো

বার্নপুরের শিল্পাঞ্চলে তার এই উদ্যোগ ইতিমধ্যেই আলোড়ন ফেলেছে। স্থানীয় বাসিন্দারা জানিয়েছেন যে, এই ধরনের কাজ সমাজের চোখ খুলে দেয়। দেবীর রূপে এক পুরুষের এই বার্তা সমাজে গ্রহণযোগ্যতা বাড়াবে এবং সচেতনতা তৈরি করবে। অনেকেই সুমন বাবুর এই উদ্যোগকে সাহসী ও প্রেরণাদায়ক বলে উল্লেখ করেছেন।

সুমনের কথায়, “আমরা সবাই এক সমাজের অংশ। অসুরের মতো আচরণ না করে দেবীর মতো সহানুভূতি, ভালোবাসা ও সম্মান দেখানো দরকার। রূপান্তরকামীরাও আমাদের পরিবারের সদস্য।”