আসানসোলে আচমকা ধস, আতঙ্কে বাসিন্দারা

আসানসোল: আসানসোলের বারাবনী থানার চরণ পুর এলাকায় হঠাৎ ধসে আতঙ্কিত সমস্ত গ্রাম। গতকাল বিকেল থেকে ধীরে ধীরে ধস নামা শুরু হয়েছে। এক বাড়ি থেকে আর এক বাড়িতে স্থানান্তরিত হয়ে ও বিপদ কাটল না। রাতে ছোট ছোট শিশুদের নিয়ে খাবার খেতে বসেছিলেন তারা , সেইসময়ই হঠাৎ ধস। ভেঙে যায় বাড়ি। জানা গিয়েছে, এলাকায় এই মুহূর্তে প্রায় ১৩৮ টি পরিবার রয়েছে। বিশাল এলাকা জুড়ে ধস ও বিশাল গর্ত সঙ্গে ঘর বাড়ি ভেঙে পড়ার কারণে আতঙ্কে এলাকাবাসী।

গ্রামবাসীদের অভিযোগ, পাশেই চলছে কেন্দ্রীয় সরকারের আওতাধীন ইস্টার্ন কোল ফিল্ড লিমিটেডের খোলামুখ কয়লাখনি। যেখানে কয়লা উত্তোলনের কারণে বিস্ফোরণ করানো হয়। যার ফলে কেঁপে ওঠে গ্রাম। তবুও কারো কোনও ভ্রুক্ষেপ নেই বলে অভিযোগ। প্রশাসনকে সব জানানোর পরও এখনও হয়নি ব্যাবস্থা।

আরও পড়ুন: রোগী মৃত্যুকে ঘিরে নিউ ব্যারাকপুর হাসপাতালে উত্তেজনা

এদিন সকাল থেকেই জমায়েত করেন সাধারণ মানুষ। স্থানীয় সূত্রে খবর, কেন্দ্রীয় সরকারের আওতাধীন ইসিএল-র পক্ষ থেকে শুধু সাবধানতার বোর্ড লাগানো ছাড়া এখনো কোনো ব্যবস্থা নেওয়া হয়নি বলে অভিযোগ। এই আতঙ্ক থেকে কবে মিলবে মুক্তি, তারই অপেক্ষায় দিন গুনছেন এলাকাবাসীরা।